b'\n_START_ARTICLE_\nMartin Niem\xc3\xb6ller\n_START_PARAGRAPH_\nMartin Niem\xc3\xb6ller (14. tammikuuta 1892 Lippstadt, Saksa \xe2\x80\x93 6. maaliskuuta 1984 Wiesbaden, Saksan liittotasavalta) oli saksalainen evankelinen teologi ja Saksan evankelisen kirkon vaikutusvaltaisimpia johtajia. Niem\xc3\xb6ller perusti 1933 tunnustuskirkon ja oli Hessenin-Nassaun evankelisen maakirkon johtaja. H\xc3\xa4n oli alkujaan meriupseeri. _NEWLINE_Niem\xc3\xb6llerin kirjoittamaksi on j\xc3\xa4\xc3\xa4nyt maailmanhistoriaan runo Ensin ne tulivat..., jonka tarkkaa muotoa ei tiedet\xc3\xa4, sill\xc3\xa4 runon sis\xc3\xa4lt\xc3\xb6 ja j\xc3\xa4rjestys on muuttunut useaan kertaan:_NEWLINE_\xc2\xbbSuomeksi:_NEWLINE__NEWLINE_\xe2\x80\x9dEnsin ne tulivat hakemaan kommunistit, ja en puhunut mit\xc3\xa4\xc3\xa4n koska en ollut kommunisti._NEWLINE__NEWLINE_Sitten ne tulivat hakemaan ammattiyhdistysihmiset, ja en puhunut mit\xc3\xa4\xc3\xa4n koska en ollut ammattiyhdistyksess\xc3\xa4._NEWLINE__NEWLINE_Sitten ne tulivat hakemaan juutalaiset, ja en puhunut mit\xc3\xa4\xc3\xa4n koska en ollut juutalainen._NEWLINE__NEWLINE_Sitten ne tulivat hakemaan minut, ja silloin ei en\xc3\xa4\xc3\xa4 ollut ket\xc3\xa4\xc3\xa4n joka olisi puhunut puolestani.\xe2\x80\x9d\xc2\xbb _NEWLINE_Vuonna 1913 Saksan merivoimien upseeriksi tullut Niem\xc3\xb6ller palveli Ensimm\xc3\xa4isen maailmansodan aikana useissa eri sukellusveneiss\xc3\xa4 vuosina 1915\xe2\x88\x921918. H\xc3\xa4n palveli U-73:lla kapteeniluutnantti Gustav Sie\xc3\x9fin alaisuudessa l\xc3\xa4hes koko vuoden 1916, osallistuen miltei kahdenkymmenen aluksen upottamiseen p\xc3\xa4\xc3\xa4osin miinoilla. Alkuvuodesta 1917 saman vuoden kes\xc3\xa4\xc3\xa4n Niem\xc3\xb6ller toimi U-39:n merenkulku-upseerina kapteeliluutnantti Walter Forstmannin alaisuudessa. T\xc3\xa4n\xc3\xa4 aikana U-39 upotti 35 alusta, joiden yhteisvetoisuus oli yli 90 000 bruttorekisteritonnia. Elokuussa 1917 Niem\xc3\xb6ller m\xc3\xa4\xc3\xa4r\xc3\xa4ttiin f\xc3\xb6rstiksi komentajakapteeni Waldemar Kophamelin U-151:lle. Niem\xc3\xb6llerin aikana U-151 upotti laivoja yli 55 000 bruttorekisteritonnin edest\xc3\xa4. Yliluutnantti Niem\xc3\xb6ller sai lopulta oman sukellusveneen, UC-67:n, komentoonsa kes\xc3\xa4ll\xc3\xa4 1918. UC-67:n p\xc3\xa4\xc3\xa4llikk\xc3\xb6n\xc3\xa4 h\xc3\xa4n upotti torpedoilla kolme kauppa-alusta V\xc3\xa4limerell\xc3\xa4, yhteisvetoisuudeltaan 3\xc2\xa0900 bruttorekisteritonnia. Niem\xc3\xb6ller palkittiin ansioistaan ensimm\xc3\xa4isen luokan rautaristill\xc3\xa4. Sodan lopulla h\xc3\xa4n p\xc3\xa4\xc3\xa4tti ryhty\xc3\xa4 papiksi, mik\xc3\xa4li selvi\xc3\xa4isi. Vuoden 1920 Ruhrin alueen levottomuuksien aikana kansallismielinen konservatiivi Niem\xc3\xb6ller osallistui Freikorps-liikehdint\xc3\xa4\xc3\xa4n, toimien Akademische Wehr M\xc3\xbcnster -nimisen vapaajoukon kolmannen pataljoonan komentajana._NEWLINE_Alkuun kansallissosialisteja kannattanut Niem\xc3\xb6ller oli my\xc3\xb6hemmin 1933 perustamassa kansallissosialisteja vastustavaa Tunnustuskirkkoa yhdess\xc3\xa4 muun muassa Karl Barthin ja Dietrich Bonhoefferin kanssa._NEWLINE_Yhdysvalloissa asunut kirjailija Thomas Mann julkaisi h\xc3\xa4nen saarnojaan ja kiitti h\xc3\xa4nen rohkeuttaan. Niem\xc3\xb6ller joutui keskitysleiriin Sachsenhausenin ja Dachaun keskitysleiriiin vuosiksi 1938\xe2\x80\x931945. Toisen maailmansodan j\xc3\xa4lkeen h\xc3\xa4n oli Hessenin-Nassaun evankelisen maakirkon johtaja 1947\xe2\x80\x931964. H\xc3\xa4n toimi ekumeenisessa liikkeess\xc3\xa4 ja rauhanliikkeess\xc3\xa4 ja puhui ydinaseriisunnan puolesta. Vuonna 1961 h\xc3\xa4n nousi Kirkkojen maailmanneuvoston johtoon.'